คนแห่ร่วมสัปดาห์ประกันภัย
สภาธุรกิจประกันภัยไทย เผยงานสัปดาห์ประกันภัยครั้งที่ 4 ประชาชนร่วมชมงานกว่า 5 หมื่นราย เพิ่มขึ้นเฉียด 10%
27 ต.ค. 2555

สภาธุรกิจประกันภัยไทย เผยงานสัปดาห์ประกันภัยครั้งที่ 4 ประชาชนร่วมชมงานกว่า 5 หมื่นราย เพิ่มขึ้นเฉียด 10% 
นายสาระ ล่ำซำ ประธานสภาธุรกิจประกันภัยไทย เปิดเผยว่า การจัดงานสัปดาห์ประกันภัยครั้งที่ 4 ระหว่างวันที่ 28-30 ก.ย.ที่ผ่านมา จำนวน 3 วัน มีผู้เข้าชมงานกว่า 5 หมื่นคน เพิ่มขึ้นเกือบ 10% มียอดขายรวม 535.79 ล้านบาท เพิ่มขึ้นจากปีก่อน 9.19% แยกเป็น เบี้ยประกันชีวิต 519.66 ล้านบาท เบี้ยประกันวินาศภัย 16.13 ล้านบาท มีทุนประกันภัยรวมกันทั้งสิ้น 2,464 ล้านบาท โดยผลิตภัณฑ์ที่ได้รับความนิยมจากประชาชนภายในงาน คือ กรมธรรม์สะสมทรัพย์ กรมธรรม์บำนาญ และประกันอุบัติเหตุส่วนบุคคลทั้งนี้ นับว่าประสบความสำเร็จในเรื่องจำนวนผู้เข้าชมงาน และเป็นครั้งแรกที่ภาคธุรกิจประกันภัยจัดงานดังกล่าวขึ้นเอง ประกอบด้วย สมาคมประกันชีวิตไทย สมาคมประกันวินาศภัย สมาคมตัวแทนประกันชีวิตและที่ปรึกษาการเงิน สมาคมนายหน้าประกันภัย และสมาคมนักคณิตศาสตร์ประกันภัยแห่งประเทศไทย
“วัตถุประสงค์ของการจัดการ เพื่อรณรงค์ให้ประชาชนเล็งเห็นความสนคัญ และประโยชน์ของประกันภัย ประกันชีวิต แก่ประชาชนที่เข้าร่วมงาน เสริมสร้างภาพลักษณ์ที่ดีให้กับธุรกิจ ส่วนยอดขายเป็นเรื่องรอง”นายสาระ กล่าว